stivelsesplanter
Stivelsesplanter er nytteplanter med særlig højt indhold af stivelse. Stivelsen, der er dannet ved fotosyntesen, kan enten findes lagret i stængler, frugter, underjordiske stængelknolde eller opsvulmede rødder.
De stivelsesholdige planter er vigtige basisfødevarer over hele verden. Planterne spises sjældent rå, men steges eller koges til suppe eller grød eller moses eller males til mel, der bruges i brød.
En del stivelsesplanter er også vigtige foderplanter, og nogle kulturer fermenterer stivelsesplanter til alkoholiske drikke.